Lars Barfoed (KF), 2009-04-14:
Jeg vil gerne takke alle ordførerne for den positive modtagelse, som lovforslaget har fået.
Det lader jo til, at vi kan gennemføre denne vigtige lovgivning i enighed her i Folketinget.
Formålet er jo, som flere har været inde på, at vi skal have indsat en hjemmelsbestemmelse i lov om taxakørsel, sådan at man kan fastsætte regler om krav til taxaers miljøegenskaber og deres energieffektivitet.
Forslaget giver transportministeren bemyndigelse til at fastsætte regler om krav til taxaers miljøegenskaber og energieffektivitet.
På den måde udmønter vi altså den aftale, der er indgået om en grøn transportpolitik, den aftale, vi indgik den 29. januar i år mellem alle partierne i Folketinget undtagen Enhedslisten, som jeg glæder mig over også vil støtte forslaget her, det synes jeg er prisværdigt.
Det fremgår af aftalen, at der skal stilles energikrav til taxaer, som sikrer energiklasse C eller bedre - man må altså gerne købe taxaer allerede nu, som har en bedre mærkning end C - og så skal der for dieselbiler være et krav om partikelfiltre.
Og det er så det, jeg agter at gøre med den bekendtgørelse, der senere skal fremlægges.
Se, forslaget vil jo bidrage til, at vi får en taxavognpark, der forurener mindre og udleder mindre CO2.
I den forbindelse kan jeg nævne, at der alene i Storkøbenhavn kører 2.200 taxaer.
Og dermed vil det bidrage til en mere miljørigtig og CO2-venlig bilpark herhjemme i det hele taget.
Kravene til miljøegenskaber og energieffektivitet bliver fastsat i bekendtgørelsesform, og kravene bliver stillet i forbindelse med køretøjer, der udskiftes efter bekendtgørelsens ikrafttræden.
Der vil endvidere blive fastsat krav om eftermontering af partikelfiltre på taxaer, der ikke er udskiftet, 5 år efter lovens ikrafttræden.
Så skal der fastsættes lempeligere krav til visse limousiner, storvogne og handicapindrettede biler.
De detaljerede krav skal fastsættes nærmere i forbindelse med udarbejdelsen af bekendtgørelsen, og der vil blive en høring i forbindelse med udarbejdelsen af bekendtgørelsen.
Men det er jo sådan, som flere ordførere også har peget på, at den teknologiske udvikling går stærkt.
Derfor er lovforslaget også udformet sådan, at man løbende i takt med udviklingen kan justere kravene til miljøegenskaber og energieffektivitet for køretøjer, der er omfattet af lovgivningen.
Jeg har noteret mig, at nogle af ordførerne i hvert fald har givet tilsagn om, at de vil holde transportministeren løbende orienteret om den teknologiske udvikling, således at jeg kan justere i overensstemmelse med de råd, jeg får fra ordførerne.
Det er jeg taknemmelig for, jeg tager imod alle gode råd.
Men det er klart, at det selvfølgelig er min intention, det vil jeg gerne sige, løbende at justere bekendtgørelsen, efterhånden som udviklingen viser, at der er mulighed for at gøre det, for vi skal have så energivenlige og miljøvenlige taxaer – og biler i det hele taget - som muligt herhjemme.
Selvfølgelig vil der i bekendtgørelsen blive taget hensyn til de bindende aftaler, der er indgået inden lovens ikrafttræden, om leverance af taxaer med henblik på levering inden udgangen af 2009.
Der er kommet en del høringssvar til lovforslaget, og de er som udgangspunkt positive over for forslagets formål om mere miljø- og energirigtige taxaer.
På baggrund af Dansk Taxi Råds høringssvar har det været drøftet med erhvervet, om virkningen af loven, altså ikrafttrædelsen af selve bekendtgørelsen, skulle udskydes til foråret 2010, men det har været vurderet, at det krav, vi stiller om energiklasse C eller bedre, er et afbalanceret krav, og at der vil være mulighed for valg af relevante biler, som er egnede til taxaer, på det tidspunkt hvor forligspartierne har tænkt sig, at bekendtgørelsen skal have virkning fra.
Til sidst vil jeg endnu en gang sige tak for de positive bemærkninger, som jeg jo håber også vil blive fastholdt under udvalgsarbejdet, men skulle der være spørgsmål og behov for yderligere drøftelser under udvalgsarbejdet, står jeg naturligvis til rådighed for det.